IFJÚSÁGI GARANCIA RENDSZER

Mi az Ifjúsági Garancia lényege?

Az ifjúsági garancia a fiatalkori munkanélküliség leküzdésére irányuló új megközelítés mely garantálja, hogy minden 25 év alatti fiatal – függetlenül attól, hogy szerepel-e a foglalkoztatási szolgálatok nyilvántartásában – az iskolai tanulmányai befejezését, vagy a munkanélkülivé válását követő hónapokban megfelelő színvonalú, konkrét foglalkoztatási vagy továbbképzési ajánlatot kap. Ez a színvonalas ajánlat az egyéni körülményeket és igényeket figyelembe véve jelenthet álláslehetőséget, tanulószerződéses képzést, szakmai gyakorlatot vagy továbbképzési lehetőséget.

Az Ifjúsági Garancia Rendszer azon 15-24 év közötti fiatalok számára, akik sem nem tanulnak, sem nem dolgoznak, 6 hónapon belül a foglalkoztatási szolgálat valamilyen konkrét lehetőséget ajánl fel az elhelyezkedésre, a munkatapasztalat szerzésre, vagy a tanulásra. A program több lépcsőben valósul meg a 2015-2020 közötti időszakban. Az első szakaszban a belépésre 2016. június 30-ig van lehetőség, de segítő támogatásokat 2017. december 31-ig lehet nyújtani a projekt költségvetésének terhére.

A fiatalok olyan komplex segítségnyújtásban részesülnek a rendszerben, mely során a hagyományos foglalkoztatási szolgálati tevékenységeken túl más szakmai segítséget is kapnak. A foglalkoztatási eszköztárba tartozó szolgáltatások és támogatások mellett a közoktatás, szakképzés, szociális terület és az ifjúságügy eszközrendszere is rendelkezésre áll.

Gazdaságfejlesztési és Innovációs Operatív Program (GINOP) 5.2.1

Az Ifjúsági Garancia Rendszerben megvalósuló munkaerő-piaci (GINOP 5.2.1) programot a Nemzetgazdasági Minisztérium vezetése mellett, a megyei kormányhivatalok konzorciumban valósítják meg, az Európai Szociális Alap, az Ifjúsági Foglalkoztatási Kezdeményezés és a nemzeti társfinanszírozás által biztosított összegből. A program keretében Borsod-Abaúj-Zemplén Megyében 2017. december 31-ig 5 620 fő támogatására nyílik lehetőség.

A rendszerben dolgozó ifjúsági tanácsadók a megszólított fiatalok számára egyénre szabott ajánlatot dolgoznak ki, mely a tanulás, vagy a munka világába irányítja őket. A GINOP 5.2.1 program keretében a fiatalok számára lehetőség nyílik munkaerő-piaci szolgáltatás igénybevételére, szakmaszerzésre, támogatott foglalkoztatásban történő elhelyezkedésre, vállalkozás indítására, valamint lakhatási támogatás igénylésére.

Az Ifjúsági Garancia Rendszerbe történő belépési pontok a járási hivatalok Foglalkoztatási Osztályai, ahol a részvételi lehetőségekről és a támogatásokról bővebb információ is kérhető. A hivatalok elérhetőségei megtalálhatók az alábbi honlapokon: www.kormanyhivatal.hu; http://borsod-abauj-zemplen.munka.hu

“A projekt az Észak-magyarországi, az Észak-alföldi, a Dél-alföldi és a Dél-dunántúli

régiókban az ifjúsági foglalkoztatási kezdeményezés keretében, támogatásban részesül.”